google/wiki40b huggingface dataset:
Salmonelloos

Sümptomid

Enamikul Salmonella'ga nakatunud inimestest ilmnevad kõhulahtisus, palavik, oksendamine ja kõhukrambid 12–72 tunni jooksul pärast nakatumist. Enamasti kestab haigus 4–7 päeva ning suurem osa inimesi paraneb ravita. Mõnikord võib kõhulahtisus olla siiski nii tõsine, et haige kaotab ohtlikult palju vedelikku ja tuleb hospitaliseerida.

Haiglaravi

Haiglas võidakse patsiendi vedelikukaotuse vastu kasutada tilgutiga antavat toitelahust. Ravimitega saab ka kergendada haiguse sümptomeid, näiteks alandada palavikku. Raskematel juhtudel võivad Salmonella bakterid liikuda sooltest vereringesse ja mujale – kui haige ei saa siis kiiresti antibiootikume, võib haigus lõppeda surmavalt.

Medikamentoosne ravi

Ravimitest määrab arst need, mis patsiendi seisundit arvesse võttes on sobivad, nendeks võivad olla järgmised ravimid: amoktsilliin, kotrimoksasool, ciprofloxacin, tseftriaksoon jpm.

Riskitegurid

Enamikul haigusjuhtudest ei õnnestu salmonelloosi kindlat põhjust leida seetõttu kirjeldatakse mitmeid soodustavaid riskitegureid, mis võivad seletada infektsioonnakkuse avaldumist. Vanainimesed, lapsed ja kroonilised haiged ning nõrgendatud immuunsusega inimesed on salmonelloosile vastuvõtlikumad.

Tüsistused

Peamiselt tüsistustekkelised – bakteriaalne sepsis, endokardiit, peaaju tromboos, kopsupõletik, müokardiit, meningiit, koletsüstiit, hepatiit, sepsis, surm jpt.
Hondarribia

Ajalugu

Linna pärast on toimunud 3 lahingut: 1521, 1638 ja 1792. aastal. 
Hondarribias on keskaegne kindlus ja linnamüürid.

Transport

Linna lähedal asub Donostia lennujaam.
Saaremaa Ralli

Saaremaa Ralli on Saaremaal peetav ralli.

Ajalugu

Saaremaa Ralli toimus esimest korda 23.–24. novembril 1974 nime all "TEHUMARDI-74". Idee autoreiks olid tollase Autotranspordibaasi nr 11 tehnikaspordi entusiastid Aleksander Tiidus ja Slavik Bõstrov.
Esimene sportlik ralli toimus 12.–14.detsembril 1975. aastal. 
Alates 1993. aastast on ralli rahvusvaheline ja kannab nime "Saaremaa ralli".
Mägiste raudteepeatus

Mägiste raudteepeatus on raudteepeatus Valgamaal Otepää vallas Mägistel.
Peatuskoht on varustatud 30 m pikkuse ja 55 cm kõrguse ooteplatvormiga.
Avamisel jäi jaam Kuigatsi valda. Enne aastat 2010 järgnes Mägistele Pikaantsu raudteepeatus.
Maria Theresia

Maria Theresia [mari:a tere:zia] (13. mai 1717 – 29. november 1780) oli Austria ertshertsoginna ja Ungari kuninganna 1740–1780, ühtlasi ka viimane Habsburgide soost pärinev Austria ja Ungari monarh (tema järglasteks olid Habsburgid-Lotringid). 
Maria Theresia oli Saksa-Rooma keisri (1711–1740) Karl VI tütar, Franz I Stephani naine ja Joseph II, Leopold II ja Marie-Antoinette'i ema. Ta sai Austria troonile seetõttu, et tema isal polnud poegi, kes elanuks tollest kauem, seetõttu oli Karl VI koostanud pragmaatilise sanktsiooni, mis andis õiguse ka naissoost järglasel Austria valdused pärida. Esialgu kiitsid enamik riike selle heaks, kuid kui Karl suri, olid pea kõik Saksa riigid ning muidugi ka Austria põlisvaenlane Prantsusmaa kuningriik Habsburgide impeeriumist tükikest himustamas, mistõttu puhkes Austria pärilussõda (1740–1748).

Austria pärilussõda

Maria Theresial õnnestus siiski saada Ungari aadlike toetus ning seetõttu oli ta võimeline oma riigi eest ka sõdima. Ta oli juba enne isa surma abiellunud Lotringi hertsogi François Stephane'iga, keda taheti ka järgmiseks Saksa-Rooma keisriks valida. Ent enamik Saksa riike polnud sellega käimasoleva sõja tõttu nõus ja nii sai 1742. aastal keisriks hoopis Baieri valitseja, Wittelsbachi dünastia esindaja Karl VII nime all, kes oli vallutanud vahepeal ka Böömimaa ning Praha ja end Böömi kuningaks lasknud kroonida. Preisimaa oli samal ajal oma uue kuninga Friedrich II juhtimisel vallutanud Sileesia ning peale pikka vastuseisu pidi ka Maria Theresia tunnistama, et see provints tuleb Preisimaa kuningas Friedrich II-le loovutada, et oleks võimalik teisi vastaseid võita. Nii õnnestus Preisi kuningriik sõjast välja saada ning ülejäänud vastastega tuli Austria tänu nende vahel tekkinud erimeelsustega juba üpris lihtsalt toime. Peale Sileesia Austria midagi ei kaotanud ning François'st sai 1745. aastal uus keiser Franz I Stephani nime all.

Riigivalitsemine

Valitsejannana oli Maria Theresial kaks peaeesmärki: muuta riigivalitsemine võimalikult efektiivseks ja maksta Preisimaale kätte kibeda kaotuse eest. Ehkki teda sageli valgustatud monarhiks ei peeta, olid Maria Theresia reformid tegelikult aluseks Joseph II märksa jõulisematele ümberkorraldustele ning kätkesid endas suhteliselt suurt osa valgustuslikust vaimsusest. Tema ajal muudeti ametikeeleks ladina keele asemel saksa keel ning tsentraliseeriti tunduvalt valitsemisaparaati, muuhulgas rajati ka Viini lähedale Schönbrunni loss, mis sai uue õukonna asupaigaks.
Az zenth Paal leueley magyar nyeluen

Az zenth Paal leueley magyar nyeluen (ladina keeles: EPISTOLAE Pavli lingva Hvngarica donatae; tänapäeva ungari keeles: a Szent Pál levelei magyar nyelven, eesti keeles 'Püha Pauluse kirjad ungari keeles') oli esimene ungarikeelne trükitud raamat. See ilmus Krakówis 1533. aastal. Raamat sisaldab Uue Testamendi Pauluse kirju. Tõlgete autoriks on Benedek Komjáti, kes tõlkis need 1532. aastal Királyházas (tänapäeval Korolevo).
Kirjandusajaloolaste arvates ei ole tegemist täielikult Komjáti oma tõlkega. Ta on kasutanud varasemaid tõlkeid ja mõned peavad tema tõlget ka plagiaadiks.
Anna Muzõtšuk

Anna Olegivna Muzõtšuk (ukraina keeles Анна Олегівна Музичук; sündinud 28. veebruaril 1990 Lvivis) on ukraina maletaja, rahvusvaheline suurmeister (2012).
Anna Muzõtšuk on malesuurmeistri Marija Muzõtšuki õde. 
Ta tuli kahel korral Ukraina naiste malemeistriks (2003, 2014). 2010. aastal võitis ta Poolas Chotowas naisjuunioride maailmameistrivõistlustel kuldmedali ja 2012. aastal Gaziantepis Euroopa naiste meistrivõistlustel pronksmedali.
Aastatel 2004–2014 esindas Muzõtšuk rahvusvahelistel malevõistlustel Sloveeniat.
Muzõtšuk mängis naiste maailmameistrivõistlustel. 2010. aastal MM-i turniiril Antakyas kaotas ta kaheksandikfinaalis Ju Wenjunile. 2015. aastal MM-i turniiril Sotšis sai ta turniiritabelis 3. asetuse, jõudis seal veerandfinaali, kus kaotas Pia Cramlingule. 2017. aastal MM-i turniiril Teheranis sai ta turniiritabelis 2. asetuse. Muzõtšuk võitis poolfinaalis Antoaneta Stefanovat, kuid kaotas finaalis Tan Zhongyile. Mais 2019 sai Muzõtšuk Kaasanis toimunud pretendentide turniiril Aleksandra Gorjatškina järel teise koha. 
Ta võitis Ukraina naiskonna koosseisus naiste maleolümpiatel kaks pronksmedalit (2014, 2016).
Muzõtšuk sai FIDE-lt 2002. aastal naiste rahvusvahelise meistri, 2004. aastal naiste suurmeistri, 2007. aastal rahvusvahelise meistri ja 2012. aastal rahvusvahelise suurmeistri nimetuse.
OpenCL

OpenCL C keel

Programmeerimiskeelt, mida kasutatakse programmide kirjutamiseks nimetatakse OpenCL Cks ja põhineb C99l.

Näide: maatriksi korrutamine

Järgnev on maatriksi korrutamise algoritm OpenCL C keeles:
// Korrutatakse A*x, tulemus tähistatakse y.// A on rea tähis maatriksis, tähendab, et (i,j) element sisaldub tähes A[i*ncols+j].__kernel void matvec(__global const float *A, __global const float *x,
                     uint ncols, __global float *y){
    size_t i = get_global_id(0);              // Global id-d, kasutatakse rea indeksina.
    __global float const *a = &A[i*ncols];    
    float sum = 0.f;                          
    for (size_t j = 0; j < ncols; j++) {
        sum += a[j] * x[j];
    }
    y[i] = sum;}

Ajalugu

OpenCL arendati välja Apple Inc. poolt, kellele see ka kuulub, ja on loodud koostöös AMD, IBM, Qualcomm, Intel ja Nvidia meeskondadega. Apple edastas esialgse palve Khronos Groupile. 16. juunil 2008 moodustati Khronos Compute Working Group meeskond, kus olid erinevad esindajad riistvara ja tarkvara firmadest. See meeskond töötas viis kuud, et lõpetada OpenCL 1.0 detailsete tehniliste nõuetega. Tehnilised nõuded vaadati Khronosi liikmete poolt üle ja toodi avalikkuse ette 8. detsembril 2008.

OpenCL 1.0

Lasti välja 28. augustil 2009 koos operatsioonisüsteemiga Mac OS X Snow Leopard.  AMD võttis kasutusele OpenCL-i mõned kuud hiljem 6. augustil 2008.  Siis järgnesid Nvidia, 9. detsember 2008, ja IBM, 30. oktoober 2009.

OpenCL 1.1

Kinnitati Khronos Groupi poolt 14. juuni 2010  ja sellega kaasnesid märkimisväärsed muutused.

OpenCL 1.2

15. novembril 2011 Khronos Group teavitas selle versiooni välja laskmisest, ning selle uuendusega kaasnevatest uuendustest, mis erinesid eelnevatest.

OpenCL 2.1

Väljalaske ja detailse kirjelduse kohta lasti info välja 3. märtsil 2015 San Franciscos. Ametlikult lasti välja 16. novembril 2015.

OpenCL 2.2

OpenCL 2.2 lasti välja 18. novembril 2016 ja on kasutusel praeguseni.

Kasutusvaldkonnad

OpenCL-i saab kasutada erinevateks eesmärkideks. Sellega on võimalik luua kujundeid ja vaadata liikusmisi, kus arvuti peab kasutama näiteks loodusseadusi. OpenCL-i on võimalik kasutada ka dünaamilises programmeerimises.
Skaudvilė

Ajalugu

Skaudvilė alevit mainiti esimest korda aastal 1760, sealset mõisa aga aastal 1645. Kiiremini hakkas asula arenema XIX sajandil, mil sealt ehitati läbi Riiast Tilsitisse viiv raudtee. Tsaari ajal olid asula venekeelsed nimekujud Скавдиле ja Скавдвиле.
Aastal 1915 rajati alevi juurde sõjaväele kuulunud lennuväli. Kui seni kitsarööpmeline raudtee laiarööpmeliseks ümber ehitati, siis valiti sellele uus trass, millest Skaudvilė jäi eemale.
Nõukogude ajal rajati Skaudvilėsse mitmeid tööstusettevõtteid, nende seas juustutehas, õmblusvabrik, keraamikatehas. Aastal 1950 sai Skaudvilėst linn.
Lauaarvuti

Lauaarvuti (ingl desktop computer) on personaalarvuti, mis on mõeldud kasutamiseks kindlas asukohas kodus või kontoris.
Lauaarvuti põhiosad on keskseadet sisaldav arvutikorpus, kuvar, klaviatuur ja hiir. Keskseade ja kuvar võivad paikneda ühises korpuses.
Lauaarvutite kui paiksete andmetöötlusseadmete asemel kasutatakse tänapäeval peamiselt mitmesuguse suuruse ja kasutusvõimalustega kaasaskantavaid akutoitel süle- ja tahvelarvuteid.
Tiril Eckhoff

Maailmakarikas

Tiril Eckhoff on esikolmikusse jõudnud 12 korral, millest on ta võitnud 4 (seisuga 18. jaanuar 2018).
Raua

Ajalugu

Raua asum kujunes välja Kompassi ja Kadrioru asumi kokkukasvamise tulemusena. Vanadelt õhufotodelt on näha, kuidas nende kahe asumi vaheline tühimik hakkas järk-järgult kahanema. Kuna Raua asumi piirkond hoonestati suhteliselt hilja, on sealsete majade korterid üldiselt avaramad ja parema kvaliteediga.
Asumi kõige vanemad majad asusid 18. sajandi lõpus ja 19. sajandi alguses J. Vilmsi, Hõbeda ja F. R. Faehlmanni tänava piirkonnas, mida kutsuti uueks slobodaaks ehk uueks aguliks. Raua asumis on mitmeid arhitektuuriliselt väärtuslikke maju. Oluliseks peetakse näiteks 1912. aastal valminud heimatstiilis 2-korruselisi puumaju (Raua 41-47), 1913. aastal rajatud 4-korruselist üürimaja, mis ehitati arhitekt Karl Burmani projekti järgi (Raua 39), ning 1939. aastal valminud tuletõrjehoonet (Raua 2).
Raua asumis on tegutsenud mitmeid riigi- ja linnaasutusi. 1950. aastal valminud Gonsiori 29 haldushoones asus algselt Põlevkivi- ja Keemiatööstuse Rahvakomissariaat, kuid hiljem on selles majas tegutsenud mitu ministeeriumi. Kuni 2017. aastani asus selles majas sotsiaalministeerium.

Haridus ja kultuur

Raua asumis asub kaks kooli: Tallinna 21. Kool ja Tallinna Soome Kool.

Raua asumi tänavad

Raua asumis asuvad Friedrich Robert Faehlmanni tänav, Gonsiori tänav, Hõbeda tänav, Kollane tänav, Friedrich Reinhold Kreutzwaldi tänav, Narva maantee, Jaan Poska tänav, Pronksi tänav, Raua põik, Raua tänav, Terase tänav, Tina tänav, Rudolf Tobiase tänav, Vase tänav, Jüri Vilmsi tänav.
Suuregilaid

Suuregilaid (ka Suuregi laid) on poolsaar Saare maakonnas Udriku lahes. Oli varem eraldi saar, nüüdseks kasvanud kokku Udriku laiuga.
Lola Liivat

Lola Liivat (ka Lola Liivat-Makarova, aastani 1967 Makarov; sündinud 17. augustil 1928 Tallinnas) on eesti maalikunstnik. Üks esimesi abstraktseid ekspressioniste Eestis.

Elulugu

Lola Liivat sündis Tallinnas 17. augustil 1928. Ta lõpetas 1941. aastal Rakvere Algkool ning asus õppima Rakvere Kommertsgümnaasiumi, kus läbis 2 kursust. Pärast seda jätkas õpinguid Tallinna 4. Keskkoolis, mille lõpetas 1946. aastal.
Aastatel 1948–1954 õppis Liivat Tartu Riiklikus Kunstiinstituudis (TRKI). Selle perioodi sees viidi kunstiinstituut 1951. aastal üle pealinna ja liideti Tallinna Riikliku Tarbekunstiinstituudiga. Ühendatud õppeasutuse nimeks sai Eesti NSV Riiklik Kunstiinstituut.
1957. aastal külastas Liivat Moskvas VI ülemaailmset noorsoo- ja tudengifestivali, kus sattus kuulama Harry ja Katherine Colmani peetud loengut kaasaegsest ameerika abstraktsest kunstist ning nägema Harry Colmani avalikku demonstratsiooni. See mõjutas oluliselt kunstniku edasist loomingulist tegevust.
Liivat töötas õppejõuna aastatel 1954–1983 Tartu Kunstikoolis õpetades maalimist, kompositsiooni ja joonistamist. Pärast seda oli ta 1983–1988 vabakutseline kunstnik ning 1988–1994 Tartu Ülikooli maaliosakonna õppejõud (enne 1992. aastat oli see Tallinna Kunstiülikooli Tartu maalifiliaal). 1994–95 oli Liivat Rüütli galerii galerist.
1957. aastal võeti ta vastu Eesti NSV Kunstnike Liidu liikmekandidaadiks ja 1960 Eesti NSV Kunstnike Liidu liikmeks. Ta oli aastatel 1988–1992 Tartu Kunstiühingu ehk Pallase esimees ja aastatel 1997–2000 Tartu Kunstnike Liidu esimees. 1991. aastal oli ta Tartu Richard Wagneri Seltsi asutajaliige ja samast aastast kuulus ka Zonta Tartu klubisse.

Looming

Ta on viljelenud abstraktset ekspressionismi ja process painting'ut.
Panola maakond (Texas)

Panola maakond (Panola County) on maakond USA-s Texase osariigi idaosas. Geograafilised koordinaadid on 32°16' N, 94°31' W.
Maakonna halduskeskus on Carthage.
Maakonna pindala on 2126 km². Veepindala on 52 km².
Elanike arv oli 2010. aasta rahvaloenduse järgi 23 796. Aastal 2000 oli elanike arv 22 756.

Ajalugu

Panola maakond moodustati 1846. aastal Harrisoni ja Shelby maakonna osadest.
Räägu Liina

Räägu Liina on keskne tegelane Andrus Kivirähki romaanis "Rehepapp".
Liina on mehelemineku eas peretütar, kes elab koos oma isaga ning täidab Räägu talus perenaisekohuseid. Liina ema on aastaid tagasi surnud.
Liina on virk, päikeseline ja kombekas tüdruk. Ta armub salaja mõisa kupjasse Hansu, kes teda sugugi tähele ei pane. Isa aga soovib, et Liina paneks leivad ühte kappi Õuna Endliga. Liina üritab enesetappu pärast seda, kui vanapagan on Hansu tapnud.
Liina armastab kindla eesmärgita libahundiks käia. Talle meeldib hundina kiire jõudmine ühest paigast teise, samuti on see mõnus vaheldus igapäevases hallis elus. Liina on ka kaval: ta varjab oskuslikult isa eest mõisast varastatud riiete kandmist ning vahetab kleidi vastu perekonna reliikvia, esivanematelt pärandatud prossi.
Aafrika pingviin

Kirjeldus

Aafrika pingviin on 60–70 cm pikkune, musta-valge sulestikuga lind. 
Täiskasvanud aafrika pingviini kehakaal on keskmiselt 2,2–3,5 kg.
Aafrika pingviini välimus sarnaneb Galápagose pingviini omaga.
Harva esineb albiino aafrika pingviine. 
Silmade kohal on tal roosat värvi näärmed, mis osalevad termoregulatsioonil.

Pesitsemine

Aafrika pingviinid on monogaamsed ja pesitsevad linnukolooniatena. Aafrika pingviinide paar naaseb igal aastal samasse pesitsuspaika.

Loomaaedades

Aafrika pingviine paigutatakse vahel ka loomaaedadesse elama.
Ahmad Phesal Talib

Ahmad Phesal Talib on Malaisia poliitik.
Alates 18. juulist 2012 kuni 17. juulini 2015 oli ta Kuala Lumpuri linnapea.
Tal on Wisconsini Ülikooli magistrikraad linnaplaneerimise erialal.
Ta on vasakukäeline.
Wakkanai

Ajalugu

Wakkanai on asutatud 1949. aastal.
Tartu II muusikakool

Tartu II muusikakool on muusikakool Tartus aadressil Kaunase puiestee 23. Kooli direktor on Aile Parmsoo.
Kool asutati 1976. Tollal tegutses kool A. H. Tammsaare nim. Tartu 1. Keskkooli (nüüdne Hugo Treffneri gümnaasium) ruumides. 1994 sai kool kasutada maja aadressil Kaunase puiestee 23.
Vello Ross

Vello Ross (21. august 1935, Kõrtsi küla – 26. oktoober 2003) oli eesti biofüüsik.
Tema peamiseks uurimisvaldkonnaks oli taimkatte struktuur ja kiirgusrežiim selles.
Ta töötas Juhan Rossi uurimisrühmas Astrofüüsika ja Atmosfäärifüüsika Instituudis ja Toomas Frey uurimisrühmas Zooloogia ja Botaanika Instituudis ning oli hiljem Eesti Põllumajandusülikooli füüsika kateedri juhataja.
Geomeetriline optika

Kirjeldus

Valguskiir on sirge või kõver, mis on risti valguse lainefrontidega ja on seega kollineaarne lainevektoriga. Lihtsamalt öeldes näitab kiir valguse energia levimise suunda. Fermat’ printsiibist sõnastab, et valgus levib mööda sellist teed, mille läbimiseks kulub kõige vähem aega.
Geomeetrilist optikat tihti lihtsustatakse tehes paraksiaalne lähendus ehk "väikse nurga lähendus". Sellega muutub matemaatika lineaarseks, lubades optilisi komponente ja süsteeme kirjeldada lihtsate maatriksitega. Tänu sellele saab kasutada Gaussi optikat ja paraksiaalset kiirte käigu tehnikat. Neid tehnikaid kasutatakse, et leida süsteemi põhiomadusi nagu ligikaudsed kujutiste ja objektide asukohad ning suurendused.

Peegeldumine

Läikivad pinnad, näiteks peeglid, peegeldavad valgust lihtsal, ennustataval viisil. Tänu sellele saab kergesti seostada peegeldunud kujutisi tõelise (reaalse) või ekstrapoleeritud (virtuaalse) ruumilise asukohaga.
Peegeldumisseadus väidab, et peegeldunud kiir on samas tasandis pinnanormaali ja langenud kiirega ning langemisnurk ja peegeldumisnurk on võrdsed. Nurka mõõdetakse pinnanormaali suhtes.
Lamedate peeglite jaoks tähendab see, et kujutis tekib püstiasendis sama pidi ning peegli taga sama kaugel, kui on objekt peegli ees. Kujutise suurus on sama, mis objekti suurus ehk suurendus on 1. Peegelpilt on ruumis ühe koordinaadi suhtes ümberpööratud. Seda on näha peegelpildi vasak-parem-suunalisest ümberpöördumisest.
Kõverjooneliste peeglite käitumist saab modelleerida kiirte käigu meetodiga, kasutades peegeldumisseadust igal pinna punktil. Paraboolsete pindadega peeglitel koonduvad paralleelselt langevad kiired peale peegeldumist fookuses. Teised kõverjoonelised peeglid võivad ka fokuseerida valgust, aga peegli kuju erinevusest tingituna on fookus ruumis laiali määritud ning sellest tulenevad aberratsioonid. Näiteks sfäärilistel peeglitel esineb sfääriline aberratsioon. Kõverpeeglid saavad moodustada kujutisi, mis on ühest suurema või väiksema suurendusega ning kujutis saab olla samapidine või ümberpööratud. Samapidine kujutis, mis tekib peegeldumisega, on alati näiv, ümberpööratud kujutis on aga tõeline ja seda saab ekraanile kujutada.

Märkide reeglid

Tegu on geomeetrilise optika kokkuleppelise märkide süsteemiga, et tagada universaalsemaid valemeid. Sellest tingituna võib kasutatav valem märkide poolest muutuda.
Levigu valgus vasakult paremale ja koordinaatide alguspunktiks on lagipunkt.
Kaugusi, mida mõõdetakse murdvast pinnast vasakule, s.o vastu valguse levikusuunale, loetakse negatiivseks. Paremale mõõdetud kaugusi loetakse positiivseks.
Kõverusraadiusi mõõdetakse pinnast kõverusraadiuse tsentri suunas. Vasakul paiknevad raadiused on negatiivsed, paremal paiknevad aga positiivsed.
Kaugusi optilise telje kohal loetakse positiivseteks, kaugusi allpool optilist telge – negatiivseteks. Vastava joonise leiab viitest originaalallikas.
Yumi, Yumi, Yumi

Yumi, Yumi, Yumi (bislama Meie, Meie, Meie) on Vanuatu riigihümn alates 1980. aastast. Viisi ja sõnade autor on François Vincent Ayssav, kes võitis pärast iseseisvumist välja kuulutatud konkursi.

Sõnad

Yumi, Yumi, Yumi i glat blong talem se,

Yumi, Yumi, Yumi i man blong Vanuatu!
God i givim ples ya long yumi,

Yumi glat tumas long hem,

Yumi strong mo yumi fri long hem,

Yumi brata evriwan!
Refrään Yumi, Yumi, Yumi...
Plante fasin blong bifo i stap,

Plante fasin blong tedei,

Be yumi i olsem wan nomo,

Hemia fasin blong yumi!
Refrään Yumi, Yumi, Yumi...
Yumi save plante wok i stap,

Long ol aelan blong yumi,

God i helpem yumi evriwan,

Hem i papa blong yumi,
Refrään Yumi, Yumi, Yumi...
Nelsoni jõgi

Nelson on jõgi Põhja-Ameerikas Kanadas. Algab Winnipegi järvest. Voolab valdavalt põhja ja kirdesse. Suubub Hudsoni lahte. Kärestikuline.
Efrayim Katsir

Efrayim Katsir (kasutatud on ka nimekujusid Efraim Katzir ja Ephraim Katzir; heebrea אפרים קציר; sünninimi Efroim Katšalski (vene Эфроим Качальский); 16. mai 1916 Kiiev, Venemaa Keisririik – 30. mai 2009 Reẖovot, Iisrael) oli Iisraeli biofüüsik ja vasakpoolne poliitik, Iisraeli 4. president (aastatel 1973–1978).
1922. aastal sõitis tema perekond Poolasse. 1925. aastal immigreerus koos perega Palestiinasse, mis tol ajal oli Briti mandaadi all.
Katsir on lõpetanud Jeruusalemma Heebrea Ülikooli keemia ja bioloogia erialadel. Ta sai doktorikraadi 1941. aastal. Oli Weizmanni Teadusliku Instituudi üks rajajatest (1949).
1972. aastal muutis ta perekonnanime Katšalskist Katsiriks.

Isiklikku

Oli abielus Poolas sündinud Ninaga, kes oli inglise keele õpetaja (surnud 1986. aastal). Neil oli kaks tütart, Nurit (suri lapseeas) ja Irit (sooritas enesetapu), ja üks poeg (matemaatikaprofessor).
Efrayim Katsir oli keemiaprofessor Aharon Katsiri vend, kelle tapsid 1972. aastal jaapani terroristid.
Petseri

Ajalugu

Petseri on Setumaa ajalooline keskus. Asulana kujunes ta 1473. aastal rajatud kloostri ümber. Enne kloostri rajamist oli piirkond arvatavasti asustatud setudega; kloostri ja linna rajamine tõi sinna aga märgatavalt venelasi.
Pihkva asehalduskonna Petseri linn ja maakond asutati 7. juunil 1782. Maakonnalinnas olid maakonnakohus, rentei, aadli hoolekanne, raad kahe raehärra ja nelja ratmaniga, alammaakohus, alamkorrakohus, politseiülem, maakonna maamõõtja, prokuröri abi ja maakonnaarst. 29. detsembril 1782 kinnitati linna vapp. 1789. aastal oli Petseris 196 eramaja ja umbes 1100 elanikku.
12. detsembril 1796 (vkj) Petseri maakond likvideeriti, Petseri jäi koosseisuväliseks linnaks Pihkva kubermangus. Linnavalitsusse kuulus linnavanem, raehärra ja kaks ratmanit. 1866. aastal Petseri raad kaotati ja asutati lihtsustatud kogukonnavalitsus.16. juunil 1917 valiti linnavanemaks Oskar Varik ja tema abiks Fjodor Bogdanov.
26. veebruaril 1918 hõivasid Petseri Saksa väed. Eesti vallutas Petseri Nõukogude Venemaalt Vabadussõja käigus. Tartu rahulepinguga 1920. aastal jäi Petseri Eesti Vabariigi territooriumile. 
Aastatel 1920–1940 oli ta Eesti Vabariigi maakonnalinn (Petseri maakonna keskusena).
1932. aastal taheti seoses isiku- ja kohanimede eestistamisega ka Petseri ümber nimetada Kalevilinnaks. Mitmete vastuolude tõttu, eriti seetõttu, et seal asus õigeusu koobasklooster, mille järgi linn oli oma nime saanud (Печеры tähendab koopaid), ei tehtud kavandatut teoks. Pealegi peeti Tallinna ajaloolist nime Kolõvan tuletiseks just samast nimest Kalevilinn. 24. mail 1939 toimus Petseris suurtulekahju, milles hävis 212 maja ehk peaaegu kolmandik linnast. Tules hukkus üheksa inimest, umbes 1500 inimest jäi peavarjuta.
Pärast Eesti okupeerimist ja annekteerimist Nõukogude Liidu poolt 1940. aastal oli Petseri Eesti NSV maakonnalinn maakonna keskusena. 
15. augustil 1944 eraldati õigustühiselt 75% Eesti NSV Petseri maakonnast, sealhulgas Petseri linn, Vene NFSV-le, millest moodustati Petseri rajoon alguses Leningradi oblasti, seejärel 23. augustist 1944 Pihkva oblasti koosseisus jaanuaris 1945. 
Linna mõjutas kuulumine Eesti koosseisu sõdadevahelisel ajal. Nii jäi Petseri klooster bolševike poolt sulgemata ja rüüstamata ning oli pärast sõda ainus pidevalt tegutsenud õigeusu mungaklooster Nõukogude Liidu alal.

Rahvastik

1934. aasta rahvaloenduse andmetel oli Petseri elanikest eestlasi 54,42%, venelasi 40,64%, lätlasi 2,17% ja sakslasi 0,77%. Linnas elas vaid 6,6% Petserimaa elanikest.
2002. aasta Venemaa rahvaloenduse andmetel oli linnas 13 056 elanikku, neist venelased 11 638 (89,14%), ukrainlased 338 (2,59%), valgevenelased 221 (1,69%), eestlased 177 (1,36%, sealhulgas 31 setut) ja teistest rahvustest inimesed 5,22%.
2010. aasta Venemaa rahvaloenduse andmetel oli linnas 11 195 elanikku.